b'\n_START_ARTICLE_\nZahlkassen\n_START_PARAGRAPH_\nZahlkassen eller Den norske Zahlkasse ble opprettet i 1714 og erstattet stiftamtstuene for Akershus stift og Kristiansand stift. Fogder og tollere i disse stiftene skulle sende sine inntekter og regnskap til Zahlkassen. Zahlkassen var samtidig landets hovedkasse og overordnet stiftamtstuene i Bergen og Trondheim. Kassereren f\xc3\xb8rte et samlet regnskap over inntekter og utgifter for hele landet. Utbetalinger skulle normalt skje etter ordre fra de deputerte for finansene i K\xc3\xb8benhavn, eller for milit\xc3\xa6re utgifter etter ordre fra Generalitetskommissariatet. Kassen skulle oppbevares p\xc3\xa5 Akershus._NEWLINE_Regnskapene ble sendt til Rentekammeret for endelig revisjon, og utbetalinger skjedde etter ordre fra sentralmyndighetene i K\xc3\xb8benhavn. Arkivet etter Zahlkassen i Norge er for en stor del g\xc3\xa5tt tapt, men regnskapene som ble sendt til K\xc3\xb8benhavn, er fullstendig bevart i Rentekammerets arkiv._NEWLINE_Etter 1814 var Zahlkassen eller Zahlkammeret en av de tre hovedkassene i Norge. De to andre var stiftamtstuene i Bergen og Trondheim. Statens inn- og utbetalinger foregikk gjennom hovedkassene. De mottok statens intrader fra oppeb\xc3\xb8rselsbetjentene og betalte utgifter etter anvisning fra Finansdepartementet. Ved kgl. res. 12. august 1862 ble det bestemt at hovedkassene skulle nedlegges og at Zahlkassereren skulle v\xc3\xa6re sjef for et kontor tilknyttet Statsbokholderkontoret i Finansdepartementet. Zahlkassen opph\xc3\xb8rte ved kgl. res av 21. april 1893. Da ble inn- og utbetalingene av statskassen overtatt av Norges Bank. Forretningene som gjaldt utenlandsk valuta ble overf\xc3\xb8rt til Ekspedisjonskontoret i Finansdepartementet.'